Nariadenie Komisie (ES) č. 1918/2002
z 25. októbra 2002,
ktorým sa mení a dopĺňa nariadenie (ES) č. 1788/2001, ktoré ustanovuje podrobné pravidlá pre vykonanie ustanovení týkajúcich sa osvedčenia o inšpekcii pre dovozy z tretích krajín podľa článku 11 nariadenia Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín [1], naposledy zmenené a doplnené nariadením Komisie (ES) č. 473/2002 [2], a najmä na jeho článok 11 ods. 3 písm. b) a článok 11 ods. 4,
keďže:
(1) Nariadenie Komisie (ES) č. 1788/2001 [3], naposledy zmenené a doplnené nariadením (ES) č. 1113/2002 [4] ustanovuje osvedčenie inšpekcie pre dovážané produkty a ustanovuje, že tieto osvedčenia sa musia uplatňovať od 1. novembra 2002 na produkty dovážané podľa postupov ustanovených v článku 11 ods. 1 a 6 nariadenia (EHS) č. 2092/91.
(2) Niektoré členské štáty sa stretli s technickými ťažkosťami, keď sa pokúšali uplatňovať nariadenie (ES) č. 1788/2001; z toho dôvodu by sa malo toto nariadenie objasniť, kvôli transparentnosti a zabráneniu zámeny.
(3) Predovšetkým by sa mali aktualizovať odkazy na aktívny zušľachťovací styk podľa nariadenia Rady (EHS) č. 2913/92 z 12. októbra 1992, ktorým sa ustanovuje Colný zákonník spoločenstva [5], naposledy zmeneného a doplneného nariadením Európskeho parlamentu a Rady (ES) č. 2700/2000 [6] a odkazy na prílohu III nariadenia (EHS) č. 2092/91; v tejto súvislosti by sa mali aktualizovať vzory osvedčenia a výpisu z osvedčenia ustanovené v prílohách I a II nariadenia (ES) 1788/2001.
(4) Podľa toho by sa malo zmeniť nariadenie (EHS) č. 1788/2001.
(5) Potreba prispôsobenia sa zmeneným a doplneným vzorom osvedčenia a výpisu vyžaduje prechodné obdobie, počas ktorého sa môžu používať predchádzajúce vzory.
(6) Opatrenia ustanovené v tomto nariadení sú v súlade so stanoviskom výboru ustanoveného článkom 14 nariadenia (EHS) č. 2092/91,
PRIJALA TOTO NARIADENIE:
Článok 1
Nariadenie (ES) č. 1788/2001 sa mení a dopĺňa takto:
1. V článku 4 ods. 12 sa prvý pododsek nahrádza takto:
"Prvý príjemca vyplní po prijatí zásielky kolónku 18 originálu osvedčenia inšpekcie, aby potvrdil, že príjem zásielky bol vykonaný v súlade s bodom 6 oddielu C prílohy III nariadenia (EHS) č. 2092/91."
2. Článok 5 sa mení a dopĺňa takto:
a) Odsek 1 sa mení a dopĺňa takto:
i) prvý pododsek sa nahrádza takto:
"Ak je zásielka pochádzajúca z tretej krajiny postúpená do colného skladu alebo na vnútorné spracovanie vo forme systému pozastavenia, tak ako to predpokladá nariadenie Rady (EHS) č. 2913/92, ktorým sa ustanovuje Colný zákonník spoločenstva [7] a podlieha jednej alebo viacerým prípravám v zmysle definície z článku 4 ods. 3 nariadenia (EHS) č. 2092/91, zásielka sa pred vykonaním prvej prípravy musí podrobiť opatreniam uvedeným v článku 4 ods. 1 tohto nariadenia."
ii) tretí pododsek sa nahrádza takto:
"Po tejto príprave musí zásielku sprevádzať parafovaný originál osvedčenia inšpekcie a musí sa predložiť príslušnému orgánu členského štátu, ktorý overí zásielku v súvislosti s jej uvoľnením do voľného obehu."
b) odsek 2 sa mení a dopĺňa takto:
i) štvrtý pododsek sa nahrádza takto:
"Po rozdelení musí každú dávku sprevádzať parafovaný originál príslušného výpisu osvedčenia inšpekcie a musí sa predložiť príslušnému orgánu členského štátu, ktorý overí predmetnú dávku v súvislosti s jej uvoľnením do voľného obehu."
ii) piaty pododsek sa nahrádza takto:
"Príjemca dávky po jej prijatí vyplní originál výpisu osvedčenia inšpekcie v kolónke 15, aby potvrdil, že príjem dávky bol vykonaný v súlade s bodom 5 oddielu B prílohy III nariadenia (EHS) č. 2092/91."
c) odsek 3 sa nahrádza takto:
"3. Operácie prípravy a rozdeľovania uvedené v odsekoch 1 a 2 sa vykonajú v súlade s príslušnými ustanoveniami článkov 8 a 9 nariadenia (EHS) č. 2092/91, všeobecnými ustanoveniami stanovenými v prílohe III k tomuto nariadeniu a Špecifickými ustanoveniami stanovenými v oddieloch B a C uvedenej prílohy, a najmä bodmi 3 a 6 oddielu C. Operácie sa vykonávajú v súlade s článkom 5 nariadenia (EHS) č. 2092/91."
3. Prílohy I a II sa nahrádzajú textom v prílohe k tomuto nariadeniu.
Článok 2
Na prechodné obdobie šiestich mesiacov od dátumu uplatňovania tohto nariadenia, je prípustné vydávať osvedčenia inšpekcie, ktoré zodpovedajú vzorom z prílohy I a prílohy II k nariadeniu (ES) č. 1788/2001 ešte nezmenenému a nedoplnenému týmto nariadením.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 25. októbra 2002